PROKAL.CO, KATUJU mambantas, Panjul - ngaran karangan panulis wara - suah tapakalah. Soalnya Panjul supan di hadapan urang banyak, waktu tulak ka acara urang baaruhan.
Panjul wan bininya, Diyang Lamak - ngini gin ngaran karangan panulis wara - diundang gasan tulak ka wadah baaruhan kawal waktu sakulah.
"Nah ding, bakalan makan gratis pulang. Kawa makan sapuasnya unda hari ini. Ngarannya urang sugih baaruhan, pasti ai rami kena," sambat Panjul.
Sasuai waktu nang sudah ditantukan pas nang ampun hajat baaruhan basaruan, badadas ai Panjul wan Diyang tulakan.
Babaya Diyang wan Panjul sampai, baluman ada talihat urang lain datang. Nang ada cuma kaluarga nang handak baaruhan.
"Nah am, datang pandahuluannya kita umanya ai. Kawa bapuas mamilih pamakan nang disadiakan ampun rumah," Panjul basuara pulang.
Malihat Panjul wan Diyang, nang ampun rumah langsung haja manyambut. "Ayo silahkan masuk nah. Makan dahulu. Kami sudah siapkan pamakan," nang ampun rumah basuara.
Mandangar damintu, hancap ai Panjul ka wadah andakan pamakan wan minuman diandak. Kabujuran acara aruhannya makan jalan.
Bajubung piring Panjul hibak wan lauknya. "Ma ai abahnya ni lindung kucing baduduk," Diyang managur.
Hitungan manit haja, habis pamakan di piringnya. Panjul balaluan maambil buah gasan pamakan panutupnya. Macam-macam ada buahnya berataan. Panjul maambil samunyaan janis buah-buahnya.
Babaya limbah basalaman wan nang ampun acara, Panjul maniring ada buah anggur wan apel di piring kada jauh pada inya badiri.
"Bah, lawas kada mambantas anggur. Kawa haja unda bantas ni," Panjul bapandir, sambil manjumput buah anggurnya.
Babaya diigut Panjul, tanganga langsung Panjul. Sekalinya babaya dimamah karas banar. "Iya am, karasnya buahnya. Nang apa ini mudel buahnya," jar Panjul basuara.
Babaya ditiring Panjul bujur-bujur, sekalinya wara buah hiasan. "Kana unda, sakalinya hiasan wara tapi mudelnya kaya buah asli," Panjul bamamai sorangan sambil baludah-ludah. (rin/nha)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn